"โต้ง"ไม่กลัวไฟรับประกันรายใหญ่
รมว.คลัง เผยรับประกันรายใหญ่มีความจำเป็น ไม่ให้กระทบการจ้างงาน เชื่อว่าเอาน้ำท่วมอยู่จึงกล้ารับความเสี่ยงไว้เอง
23 ม.ค. 2555

รมว.คลัง เผยรับประกันรายใหญ่มีความจำเป็น ไม่ให้กระทบการจ้างงาน เชื่อว่าเอาน้ำท่วมอยู่จึงกล้ารับความเสี่ยงไว้เอง
นายกิติรัตน์ ณ ระนอง รองนายกรัฐมนตรี และ รมว.คลัง กล่าวว่า กองทุนประกันภัยที่รัฐบาลจะตั้งขึ้น จะเข้าไปรับประกันช่วงต่อจากบริษัทประกันภัยทั้งลูกค่ารายย่อย ผู้ประกอบการเอสเอ็มอี และผู้ประกอบการรายใหญ่ เพื่อให้ระบบเศรษฐกิจของประเทศเดินหน้าต่อไปได้
รมว.คลัง กล่าวว่า ที่ผ่านมาบริษัทประกันมีปัญหารับทำประกันภัยจากลูกค้า และไปหาผู้ประกันช่วงต่อไม่ได้ เพราะบริษัทประกันต่างประเทศไม่ยอมรับ เพราะยังไม่มั่นใจว่า จะเกิดปัญหาน้ำท่วมเหมือนปีที่ผ่านมา
อย่างไรก็ตาม นายกิตติรัตน์ กล่าวว่า รัฐบาลเป็นผู้ลงทุนแก้ไขปัญหาน้ำท่วมทั้งระบบ จึงมั่นใจว่าน้ำไม่ท่วมอีก จึงกล้ารับประกันลูกค้าทุกกลุ่ม ซึ่งเข้าใจว่าบริษัทประกันต่างประเทศไม่ได้อยู่ในไทย จึงไม่เห็นที่รัฐบาลดำเนินการว่ามีการเปลี่ยนไปมาก จึงยังไม่กล้ารับประกัน
ทั้งนี้ หากรัฐบาลไม่รับประกันรายใหญ่ ก็จะทำให้ผู้ประกอบการไม่จ้างงาน กระทบกับแรงงานในไทย ขณะที่ผู้ประกอบการเอสเอ็มอีก็จะได้รับผลกระทบธนาคารไม่ปล่อยสินเชื่อซื้อเครื่องจักร หรือ สร้างโรงงานใหม่ ขณะที่รายย่อยก็จะมีปัญหากู้เงินระยะยาวซื้ออสังหาริมทรัพย์ไม่ได้
นายกิตติรัตน์ กล่าวว่า กองทุนประกันภัยที่จะตั้งขึ้นโดยมีทุนประเดิม 5 หมื่นล้านบาท จะไม่ใช้เพื่อลดค่าเบี้ยประกันให้กับผู้ประกอบการ แต่เก็บไว้ใช้รับความเสี่ยงของการประกันภัยที่จะเกิดขึ้น และไม่มีบริษัทประกันภัยรับช่วงต่อ
รมว.คลัง กล่าวว่า งานเร่งด่วนที่สุดการลงทุนโครงสร้างพื้นฐานเพื่อไม่ให้เกิดน้ำท่วมขึ้นอีก เพราะหากน้ำท่วมอีกจะไม่ได้รับโอกาสให้แก้ตัวอีกแล้ว ซึ่งหาก พ.ร.ก. ทั้ง 4 ฉบับมีผลบังคับใช้ ก็จะเร่งเดินหน้าปฏิบัติทันที เพราะเป็นการบริหารจัดการน้ำในภาพรวมทั้งระบบ